ວ.ກ.ອອນໄລ - ໂດຍຕອບສະໜອງຄຳເຊີນຂອງສູນກາງພັກກອມມູນິດຫວຽດນາມ, ຄະນະຜູ້ແທນພັກກອມມູນິດຈີນ ໂດຍສະຫາຍ ຫູ ຊູນຮົວ, ກຳມະການກົມການເມືອງສູນກາງພັກ ເລຂາທິການຄະນະພັກແຂວງກວາງຕຸ້ງ ເປັນຫົວໜ້າໄດ້ມາຢ້ຽມຢານຫວຽດນາມ ແຕ່ວັນທີ 13 ຮອດວັນທີ 17 ເມສາ 2014.
ຕອນແລງວັນທີ 14 ເມສາ, ຢູ່ທີ່ສຳນັກງານສູນກາງພັກກອມມູນິດຫວຽດນາມ, ສະຫາຍເລຂາທິການໃຫຍ່ ຫງວຽນຝູຈ້ອງ ໄດ້ໃຫ້ການຕ້ອນຮັບຢ່າງອົບອຸ່ນແກ່ສະຫາຍ ຫູ ຊູນຮົວ ແລະ ຄະນະ.
ສະຫາຍເລຂາທິການໃຫຍ່ ຫງວຽນຝູຈ້ອງ ໄດ້ຊົມເຊີຍຢ່າງສຸດອົກສຸດໃຈຕໍ່ສະຫາຍ ຫູ ຊູນຮົວ ທີ່ໄດ້ນຳຄະນະຜູ້ແທນພັກກອມມູນິດຈີນ ມາຢ້ຽມຢາມປະເທດຫວຽດນາມ; ສະແດງຄວາມດີອົກດີໃຈຕໍ່ບາດກ້າວຂະຫຍາຍຕົວອັນດີງານ ຂອງການພົວພັນຫວຽດນາມ - ຈີນ ໃນເວລາທີ່ຜ່ານມາ.
ສະຫາຍເລຂາທິການໃຫຍ່ ໄດ້ຕີລາຄາສູງຕໍ່ບົດບາດເປັນຫົວຈັກຫຼັກແຫຼ່ງຂອງແຂວງກວາງຕຸ້ງ ໃນຂະບວນວິວັດການປະຕິຮູບ ເປີດປະຕູຂອງຈີນ ແລະບັນດາຜົນສຳເລັດອັນດີງາມ ໃນຂົງເຂດການຮ່ວມມືເສດຖະກິດ - ການຄ້າ ລະຫວ່າງກວາງຕຸ້ງ ແລະ ຫວຽດນາມ; ຫວັງວ່າ ຜ່ານການຢ້ຽມຢາມຂອງສະຫາຍ ຫູ ຊູນຮົວ, ການພົວພັນຮ່ວມມື ຕິດຕໍ່ແລກປ່ຽນລະຫວ່າງກວາງຕຸ້ງ ແລະບັນດາທ້ອງຖິ່ນຂອງຫວຽດນາມ ຈະມີບາດກ້າວຂະຫຍາຍຕົວອັນຕັ້ງໜ້າໃໝ່.
ສະຫາຍ ຫູ ຊູນຮົວ ສະແດງຄວາມດີອົກດີໃຈທີ່ໄດ້ມາຢ້ຽມຢາມຫວຽດນາມ; ຖືເປັນກຽດໄດ້ຝາກຄຳຢ້ຽມຢາມຖາມຂ່າວອັນສະໜິດສະໜົມ ຂອງສະຫາຍ ສີ ຈິ້ນຜິງ ເລຂາທິການໃຫຍ່ ປະທານປະເທດຈີນ ມາຍັງສະຫາຍເລຂາທິການໃຫຍ່ ຫງວຽນຝູຈ້ອງ; ລາຍງານຕໍ່ສະຫາຍເລຂາທິການໃຫຍ່ ກ່ຽວກັບບັນດາຜົນສຳເລັດທີ່ບັນລຸໄດ້ໃນເວລາຢູ່ຢ້ຽມຢາມຫວຽດນາມ, ແນະນຳບາງຈຸດໃຫຍ່ກ່ຽວກັບສະພາບການພັດທະນາຂອງຈີນ ກໍ່ຄືຂອງແຂວງກວາງຕຸ້ງ ໃນໄລຍະເວລາທີ່ຜ່ານມາ; ກ່ຽວກັບການພົວພັນຮ່ວມມືເສດຖະກິດ - ການຄ້າທີ່ດີງາມ ລະຫວ່າງແຂວງກວາງຕຸ້ງ ກັບບັນດາທ້ອງຖິ່ນຂອງຫວຽດນາມ.
* ໃນວັນດຽວກັນ, ຢູ່ທີ່ທຳນຽບປະທານປະເທດ, ທ່ານປະທານປະເທດ ເຈືອງເຕິນຊາງ ໄດ້ໃຫ້ການຕ້ອນຮັບສະຫາຍ ຫູ ຊູນຮົວ, ກຳມະການກົມການເມືອງ, ເລຂາຄະນະພັກແຂວງກວາງຕຸ້ງ ແຫ່ງ ສ.ປ. ຈີນ, ພ້ອມດ້ວຍບັນດາສະມາຊິກໃນຄະນະ ທີ່ກຳລັງຢູ່ຢ້ຽມຢາມຫວຽດນາມ.
ທ່ານປະທານປະເທດ ເຈືອງເຕິນຊາງ ຕີລາຄາສູງຕໍ່ຄວາມໝາຍຂອງການຢ້ຽມຢາມຂອງຄະນະ ແນໃສ່ຫັນເປັນລະອຽດ ບັນດາຄຳໝັ້ນສັນຍາຮ່ວມມື ລະຫວ່າງສອງພັກ ສອງປະເທດ ພ້ອມກັນນັ້ນກໍ່ເພີ່ມທະວີການສັງສັນລະຫວ່າງກວາງຕຸຸ້ງ ກັບບັນດາແຂວງ ນະຄອນຂອງຫວຽດນາມ.
ທ່ານປະທານປະເທດເຊື່ອໝັ້ນວ່າ ດ້ວຍກຳລັງຊ້ອນແຝງດ້ານເສດຖະກິດທີ່ໃຫຍ່ຫຼວງ ລະດັບເຕັກໂນຊີສູງ ແລະ ທີ່ຕັ້ງພູມສາດຕິດຈອດກັນ, ກວາງຕຸ້ງ ຈະນຳໜ້າໃນການຮ່ວມມືກັບຫວຽດນາມ; ຫວັງວ່າ ໃນການຢ້ຽມຢາມ ບັນດາສະມາຊິກໃນຄະນະ ຈະພ້ອມກັນກັບບັນດາກະຊວງ ຂະແໜງການ ທ້ອງຖິ່ນ ຂອງຫວຽດນາມ ແລກປ່ຽນຫຼາຍເນື້ອໃນທີ່ມີປະໂຫຍດແທດຈິງ.
ທ່ານປະທານປະເທດຢັ້ງຢືນວ່າ ຫວຽດນາມຈະສ້າງເງື່ອນໄຂດີທີ່ສຸດໃຫ້ບັນດານັກລົງທຶນກວາງຕຸ້ງ ແຫ່ງ ສ.ປ. ຈີນ, ມາຫວຽດນາມຮ່ວມມືທຳການທຸລະກິດ. ດ້ວຍຈິດໃຈດັ່ງກ່າວນັ້ນ, ເສັ້ນທາງການຮ່ວມມືເສດຖະກິດ ການຄ້າ ລະຫວ່າງສອງຝ່າຍນັບມື້ນັບສະດວກດີ, ເພີ່ມເຕີມທ່າແຮງໃຫ້ແກ່ກັນ, ສາມາດຍົກມູນຄ່າການຄ້າລະຫວ່າງກວາງຕຸ້ງກັບບັນດາແຂວງ ນະຄອນຂອງຫວຽດນາມຂຶ້ນເປັນ 25 ຕື້ໂດລາສະຫະລັດໂດຍໄວ.
ສະຫາຍ ຫູ ຊູນຮົວ ໄດ້ແຈ້ງໃຫ້ທ່ານປະທານປະເທດຊາບກ່ຽວກັບບັນດາຜົນສຳເລັດແຫ່ງການຮ່ວມມືລະຫວ່າງແຂວງກວາງຕຸ້ງ ແຫ່ງ ສ.ປ. ຈີນ ກັບບັນດາຄູ່ຮ່ວມຫວຽດນາມ ໃນຫຼາຍຂົງເຂດເສດຖະກິດ ການຄ້າ ການທ່ອງທ່ຽວ ແລະ ເນັ້ນໜັກວ່າ ກວາງຕຸ້ງຈະສືບຕໍ່ຜັນຂະຫຍາຍຫຼາຍໂຄງການໃໝ່ ເພື່ອແນໃສ່ຍູ້ແຮງການຮ່ວມມືກັບຫວຽດນາມ.
ດ້ວຍທີ່ຕັ້ງໃກ້ຊິດກັນ, ໂອການການຮ່ວມມືໃຫ້ແກ່ວິສາຫະກິດສອງຝ່າຍແມ່ນໃຫຍ່ຫຼວງທີ່ສຸດ. ສະຫາຍ ຫູ ຊູນຮົວ ຫວັງວ່າຈີນ ແລະຫວຽດນາມຈະສືບຕໍ່ຍູ້ແຮງການແລກປ່ຽນການຄ້າ, ປະກອບສ່ວນຍົກມູນຄ່າການຄ້າສອງສົ້ນລະຫວ່າງສອງປະເທດຂຶ້ນເປັນ 100 ຕື້ໂດລາສະຫະລັດ ຄືທີ່ໄດ້ສັນຍາກັນ, ໃນນັ້ນກວາງຕຸ້ງກວມເອົາ 1/4.
ກ່ອນນັ້ນ, ສະຫາຍ ຟ້າມກວາງຫງີ້ ກຳມະການກົມການເມືອງສູນກາງພັກ ເລຂາຄະນະພັກນະຄອນຮ່າໂນ້ຍ ໄດ້ເປັນປະທານການພົບປະສົນທະນາ ແລກປ່ຽນຄວາມຄິດຄວາມເຫັນຢ່າງກວ້າງຂວາງເລິກເຊິ່ງ ລະຫວ່າງຄະນະຜູ້ແທນພັກກອມມູນິດຫວຽດນາມ ກັບຄະນະຜູ້ແທນພັກກອມມູນິດຈີນ ໂດຍສະຫາຍ ຫູ ຊູນຮົວ ເປັນຫົວໜ້າຄະນະ.
ໃນບັນຍາກາດມິດຕະພາບ ແລະເປີດອົກເປີດໃຈ, ສອງຝ່າຍໄດ້ແນະນຳໃຫ້ກັນຊາບກ່ຽວກັບສະພາບການຂອງແຕ່ລະພັກ ແຕ່ລະປະເທດ ແລະ ກ່ຽວກັບຮ່າໂນ້ຍ, ກວາງຕຸ້ງ; ແລກປ່ຽນຄວາມຄິດຄວາມເຫັນກ່ຽວກັບການພົວພັນລະຫວ່າງສອງພັກ ສອງປະເທດ ແລະແຜນການສັງສັນ ຮ່ວມມືໃນເວລາທີ່ຈະມາເຖິງ. ສອງຝ່າຍກໍ່ໄດ້ລົງເລິກແລກປ່ຽນຄວາມຄິດຄວາມເຫັນກ່ຽວກັບທິດທາງການຮ່ວມມືລະຫວ່າງກວາງຕຸ້ງ ກັບຫວຽດນາມ ແລະນະຄອນຮ່າໂນ້ຍ.
ສະຫາຍ ຫູ ຊູນຮົວ ແລະຄະນະຜູ້ແທນພັກອມມູນິດຈີນ ກໍ່ໄດ້ມີການພົບປະຫາລືກັບ ສະຫາຍ ຟ້າມບິ່ງມິງ ຮອງນາຍົກລັດຖະມົນຕີ ຄວບໜ້າທີ່ລັດຖະມົນຕີວ່າການກະຊວງການຕ່າງປະເທດ, ເຂົ້າຮ່ວມກອງປະຊຸມແລກປ່ຽນ ຮ່ວມມືເສດຖະກິດ - ການຄ້າ ລະຫວ່າງກວາງຕຸ້ງ ກັບຫວຽດນາມ ທີໄດ້ຈັດຕັ້ງຢູ່ຮ່າໂນ້ຍ, ໄປຢານເຂດພິພິດທະພັນປາທານໂຮ່ຈີມິນ ແລະ ບາງພື້ນຖານເສດຖະກິດ ວັດທະນະທຳຢູຮ່າໂນ້ຍ.
ສະຫາຍ ຫູ ຊູນຮົວ ຢັ້ງຢືນວ່າ ພັກ ລັດ ແລະ ປະຊາຊົນຈີນ ຍາມໃດກໍ່ໃຫ້ຄວາມສຳຄັນ ແລະມຸ່ງຫວັງພັດທະນາສາຍພົວພັນບ້ານໃກ້ເຮືອນຄຽງມິດຕະພາບ ຄູ່ຮ່ວມມືຍຸດທະສາດຮອບດ້ານ ກັບຫວຽດນາມ; ໃຫ້ຄຳໝັ້ນສັນຍາຈະຊຸກຍູ້ການພົວພັນຮ່ວມມື ລະຫວ່າງກວາງຕຸ້ງ ກັບບັນດາທ້ອງຖິ່ນຂອງຫວຽດນາມ ໃຫ້ຂະຫຍາຍຕົວຢ່າງແຂງແຮງກວ່າອີກໃນເວລາທີຈະມາເຖິງ.
ໃນເວລາຢູ່ຫວຽດນາມ, ຄະນະຍັງໄດ້ໄປຢ້ຽມຢາມ ແລະ ເຮັດວຽກຢູ່ນະຄອນດານັ້ງ ແຂວງກວາງນາມ ນະຄອນໂຮ່ຈີມິນ ແລະ ແຂວງຕ່ຽນຢາງ./.
ໂດຍນັກຂ່າວ TTXVN